Zuma sê sy 'regte is vertrap' | Maroela Media
Oudpres. Jacob Zuma het aan tientalle van sy ondersteuners buite die hooggeregshof in Pietermaritzburg gesê die Nasionale Vervolgingsgesag (NVG) het sy regte geskend weens die herinstelling van bedrog- en korrupsieklagte teen hom, in 'n saak wat hy meen polities gedrewe is.
Zuma het sy ondersteuners in Zoeloe toegespreek, ná 'n dag in die hof waartydens sy regspan redes aangevoer het waarom die saak teen hom permanent laat vaar moet word.
"My regte is op 'n ernstige manier vertrap en ons het oorweldigende getuienis wat ons nog glad nie bekend gemaak het nie, omdat ons die regsproses respekteer. Ons respekteer wetgewing, ons respekteer selfs 'n waansinnige man, ons meng nie in met sy waansinnigheid nie," het Zuma gesê.
Zuma staan tereg op een aanklag van rampokkery, twee aanklagte van korrupsie, een aanklag van geldwassery en 12 aanklagte van bedrog, omdat hy glo omkoopgeld van die internasionale wapenmaatskappy Thales ontvang het. Dit is glo gedoen deur sy voormalige finansiële raadgewer, Schabir Shaik, in die multimiljoen randse wapentransaksie wat in 1999 aangegaan is.
Thales is die tweede beskuldigde in die saak en word in die gesig gestaar deur een aanklag van rampokkery, twee aanklagte van korrupsie en een aanklag van geldwassery. Thales begin na verwagting Dinsdag met sy saak om die aanklagte teen hom te laat vaar.
Zuma het gesê dit is duidelik dat die klagtes teen hom op twee maniere gebring word: "op regsgronde en polities".
"Die saak is gefabriseer deur aanklaers wat skinder en my wou weerhou van en probeer keer [om president te word]", het Zuma gesê.
Adv. Muzi Sikhakhane, Zuma se regsverteenwoordiger, het vroeër die dag aan die hof gesê die voormalige hoof van die Skerpioene, Leonard McCarthy, en die destydse NVG-hoof, Bulelani Ngcuka, het saamgespan om te probeer keer dat Zuma ANC-president en gevolglik president van Suid-Afrika word. Hulle gesprekke oor die tydsberekening van Zuma se vervolging is in die sogenaamde spioenbande opgeneem.
"Jy kan nie jag maak op 'n onskuldige Suid-Afrikaner soos Zuma nie," het die oudpresident gesê.
Zuma het gesê daar was 'n "beduidende verandering" in die saak nadat KwaZulu-Natalse adjunkregterpresident Mjabuliseni Madondo van die saak verwyder is. "Hulle het drie regters in die saak aangewys, wat beteken daar gaan drie uitsprake wees.
"Dit is nou 15 jaar sedert hulle my die eerste keer probeer vervolg het, ek dink dis nou vyf regters wat al aangestel is as voorsittende beamptes oor die aanklagte teen my. Toe hulle die klagtes heringestel het, het ons saam met my regspan besluit om die aanklagte te betwis. Selfs die ooggetuies het al vergeet wat ons gesê het en sommige is selfs al dood," het Zuma gesê.
"Die hof het ons die geleentheid gegee [oor die vier dae] om ons redes te verstrek hoekom die verhoor nie moet voortgaan nie. Ons vra dat die aanklagte permanent laat vaar word. My regspan het 'n kans gekry om aan te voer waarom dit nie moet voortgaan nie, om te sê wat ons glo die ondersoekers en aanklaers gedoen het om my regte te skend," het Zuma gesê.
Hy het gesê sy regspan het die waarheid voor die regters gepraat en hulle herinner dat hulle voogde van geregtigheid is en moet "erken dat die aanklaers 'n fout gemaak het deur nie wetgewing te volg nie".
Zuma het ook sy ondersteuners bedank omdat hulle op 8 Mei in die nasionale verkiesing vir die ANC gestem het, 'n verkiesing wat die party gewen het.
"Ek onthou die laaste keer wat ek in die hof was, het ek julle gevra om vir die ANC te stem omdat ek gehoor het sommige mense het gesê hulle gaan nie stem nie. Ek het besluit om iets te sê, want as ek nié het nie, sou ek skuldig gewees het aan stilte as die ANC sleg by die stembusse gevaar het. As jy vir die ANC stem, stem jy nie vir 'n individu nie, jy stem vir die beweging," het hy gesê.
"Ons land in die ANC en ons verlaat weer die ANC. Niemand ís die ANC nie; ons is almal lede van die ANC. Daar is nie 'n enkele mens wat meer magtig as die ANC is nie; die ANC is magtiger as die individu."
laat vaar net allenaanklagte teen hom.Hulle mors net geld en ons almal weet hier gaan nils van kom nie so hoekom aanhou belsating betaalers se geld mors
En hier is die kruks van die saak………."Meeste het al vergeet en sommiges is selfs dood"… As jy enige saak lank genoeg kan uitstel stap jy weg as 'n vry man…
ja dit dit is n groot voordeel om nooit skuldig te voel of skaam te kry nie….hy gaan nog vir jare aankarn….het hy nou al die Nkantla miljoene terugbetaal ..?
Daar sal niks hiervan kom nie.Korrek net belasting geld wat vermors gaan word.In 'n land met 'n werkende regstelsel sou reg kon geskied maar nie in die land nie.
Zuma moet maar by sy adviseer uitvind hoe om tronkstraf vry te spring. Blykbaar iets te doen met terminale gesondheid en golf speel. Moet net nie verslaggewers aanrand nie.